Lakseslakteri slått konkurs - 120 mister jobben

Lørdag skulle drøyt 70 av de 120 ansatte ved Norse Production i Sund i Hordaland gå ut i streik for andre gang på et halvt år. Fredag fikk de i stedet beskjed om at de mister jobben.

KONKURS: Lakseslakteriet og -pakkeriet i Sund i Hordaland er konkurs etter at ansatte varslet streik. Bildet er en illustrasjon. Vis mer byoutline Foto: Marit Hommedal NTB scanpix

Publisert: Oppdatert: 6. april 2018 18:38 , Publisert: 6. april 2018 18:09

Beskjeden om konkurs kom i en pressemelding fra Tom Lerberg, som er eier av selskapet, skriver Sysla.

Beslutningen kom på et styremøte i det polske morsselskapet Norse Production Spolka Z.o.o. tirsdag.

Slakteriet har i stor grad basert seg på utenlandske arbeidere som frem til høsten 2016 jobbet i en turnus med 8 uker på og 4 uker fri. Arbeidstilsynet satte seg på bakbeina, og selskapet måtte endre turnusen til 5 uker arbeid og 3 uker fri. Dette skapte en del misnøye hos arbeiderne.

Økonomisk krav



Høsten 2017 gikk drøyt 70 av de ansatte ut i streik, etter å ha organisert seg i Norsk Nærings- og Nytelsesmiddelarbeiderforbund (NNN). Etter fire uker streik, fikk de ansatte på plass tariffavtale, slik de streikende ønsket.

Streiken har imidlertid skapt en anstrengt forhold mellom de organisert og de uorganiserte ansatte, noe Lerberg mener har svekket produktiviteten.

I tillegg har LO reist økonomiske krav mot bedriften for forhold som går tilbake til tiden før tariffavtalen. Et av kravene er på tre millioner kroner.

Bjørn Åge Hamre ble torsdag oppnevnt som bobestyrer. Han sier til Sysla at det er nok penger til å holde produksjonen oppe i en liten stund til.

Norse Production hadde et resultat før skatt på 869.000 kroner i 2016 samt driftsinntekter på 122 millioner.

Her kan du lese mer om Konkurs Laks